寄太原盧司空三十韻
作者：李商隱
朝代：唐

paragraphs: 隋艦臨淮甸，唐旗出井陘。
斷鰲搘四柱，卓馬濟三靈。
祖業隆盤古，孫謀復大庭。
從來師俊傑，可以煥丹青。
舊族開東岳，雄圖奮北溟。
邪同獬廌觸，樂伴鳳凰聽。
酣戰仍揮日，降妖亦鬬霆。
將軍功不伐，叔舅德惟馨。
雞塞誰生事，狼煙不暫停。
擬填滄海鳥，敢競太陽螢。
內草纔傳詔，前茅已勒銘。
那勞出師表，盡入大荒經。
德水縈長帶，陰山繞畫屏。
秖憂非綮肯，未覺有膻腥。
保佐資沖漠，扶持在杳冥。
乃心防暗室，華髪稱明廷。
按甲神初靜，揮戈思欲醒。
羲之當妙選，孝若近歸寧。
月色來侵幌，詩成有轉櫺。
羅含黃菊宅，柳惲白蘋汀。
神物龜酬孔，僊才鶴姓丁。
西山童子藥，南極老人星。
自頃徒窺管，於今媿挈瓶。
何由叨末席，還得叩玄扃。
莊叟虛悲雁，終童漫識艇。
幕中雖策畫，劒外且伶俜。
俁俁行忘止，鰥鰥臥不瞑。
身應瘠於魯，淚欲溢爲榮。
禹貢思金鼎，堯圖憶土鉶。
公乎來入相，王欲駕云亭。